Morten Helveg Petersen (RV), 2006-05-03:
Jeg skal allerførst takke for den meget velvillige behandling af forslaget.
Det er alt for sjældent, at vi i Folketingssalen diskuterer anvendelse af it, og med al den velvillighed, som har været tilkendegivet her i dag, burde vi måske gøre det noget oftere for den gode stemnings skyld.
Det Radikale Venstre har i beslutningsforslaget anført en stribe begrundelser for, hvorfor det er så vigtigt at få indført åbne standarder.
For det første at den offentlige sektor har en strategi på området; for det andet at det må være enhver borgers demokratiske ret frit at kunne modtage og behandle digitale informationer i forhold til det offentlige; for det tredje at der skal være en fri konkurrence; for det fjerde at det offentliges anvendelse af it er stærkt stigende generelt, ikke mindst i lyset af den kommunalreform, som gennemføres i øjeblikket; for det femte at der kan være betragtelige erhvervspolitiske perspektiver forbundet med indførelse af åbne standarder til gavn for danske og for så vidt også udenlandske virksomheder; endelig for det sjette i forhold til den økonomiske diskussion, som jeg skal vende tilbage til senere, er det min overbevisning, men det er forhåbentlig noget, vi kan komme nærmere under udvalgsbehandlingen, at der ikke mindst på den lange bane vil være betragtelige økonomiske konsekvenser på plussiden forbundet med indførelse af åbne standarder.
Så sent som i dag har vi kunnet se et eksempel på, hvordan åbne standarder måske kunne have været med til at afværge en uheldig udvikling i forhold til diskussionen om de elektroniske patientjournaler.
Havde man flere fælles offentlige løsninger, flere fælles åbne standarder på et felt som det, havde man formentlig også kunnet undgå en stor del af den misere, som vi har været vidne til efterfølgende.
Ministeren baserede sin kritik af forslaget på, at det udelukkende skulle være baseret på åbenhed, og at der kunne være andre muligheder og andre løsninger.
Der finder jeg det vigtigt at fremhæve, hvad der rent faktisk står i forslaget, nemlig et – jeg beklager, at det er et engelsk udtryk, et såkaldt comply explainprincip, altså at der kan være situationer, hvor man ikke kan anvende software baseret på åbne standarder.
Men i givet fald kan man begrunde det.
Det er det, der ligger i forslaget, og det er vigtigt at få slået fast her.
Så har der været en lang diskussion om økonomi, de tekniske og de økonomiske konsekvenser af forslaget.
Her er det vigtigt at holde os alle sammen fast på, at da vi behandlede en revideret version af forslaget tilbage i januar 2005, blev der også stillet i udsigt, at der skulle være en stribe tekniske og økonomiske analyser, som skulle gennemføres, før man kunne træffe en endelig beslutning om forslagets videre skæbne.
Med andre ord er der gået 15-16 måneder siden da, og derfor er det mit håb, at vi i det videre forløb under udvalgsbehandlingen kan få nogle svar på nogle af de spørgsmål, som er stillet her, således at forslaget også kan afgøres forhåbentlig inden sommerferien.
Lad mig i øvrigt sige til bekymringen om, hvorvidt grundlaget er tilstrækkeligt belyst, at Folketinget i sin visdom har vedtaget en strukturreform, en kommunalreform, som regeringen selv har kaldt den største reform af den offentlige sektor i årtier eller noget i den retning, på et økonomisk grundlag, der var aldeles ubelyst, underbelyst og uafklaret.
Så inden man stirrer sig blind på, at man skal helt ned på kroner og øre og decimaler i forhold til den økonomiske konsekvensberegning, må man bare lige have i baghovedet, at Folketinget i sin visdom altså har vedtaget noget ganske drastisk og omfattende uden overhovedet at være i nærheden af det tilsvarende grundlag.
Jeg ser frem til udvalgsbehandlingen, og jeg skal særligt kvittere for Dansk Folkepartis indlæg i dag, som jeg opfattede som konstruktivt og som positivt.
Det er måske ikke så underligt i den forstand, at forslaget jo er undergået en ændring, siden vi behandlede det i januar 2005, herunder i en klar retning af nogle af de forbehold, som Dansk Folkeparti havde på det tidspunkt.
Så min forhåbning er, at vi under ud valgsbehandlingen kan få afklaret nogle af de økonomiske spørgsmål, og at et enigt Folketing forhåbentlig kan vedtage beslutningsforslaget, når vi kommer så langt.